ከተጀመሩ ከአምስት ዓመታት በላይ ያስቆጠሩ ሸዶች ለሥራ ዕድል ፈጠራ እንቅፋት ሆነዋል።
ከታኅሣስ 2012 ዓ.ም ጀምሮ 50 ሥራ ፈላጊዎች ተደራጅተው በብድር አቅርቦት እና በመሥሪያ ቦታ ችግር ወደ ሥራ አለመግባታቸውን የጃናሞራ ወረዳ ወጣቶች ተናግረዋል።በአደራጅ መሥሪያ ቤቱ እና አበዳሪ ተቋሙ በኩል ተናብቦ የመሥራት መሠረታዊ ችግር አንዳለም ገልጸዋል። በርካታ ወጣቶች መሥራት እየፈለጉ ለሥራ ፈጠራ ተብለው የተጀመሩ የመሥሪያ ሸዶች ከአምስት ዓመታት በላይ ተጀምረው መቆማቸው ለሥራ ዕድል ፈጠራ ትኩረት አለመሠጠቱን አንስተዋል።ያነጋገርናቸው የከተማዋ ነዋሪዎችም ግንባታዎች ተጀምረው ከቆሙ ረጂም ጊዜ እንደሆናቸው ገልጸው ግንባታው እንደተጠናቀቀ ተደርጎ ለዞን ሪፖርት መደረጉን ነግረውናል። ችግሩም ይፈታል የሚል እምነት እንደሌላቸው ገልጸዋል። እኛም የተጀመሩት ሸዶች በጅምር አርጅተውና ዘምመው፣ የቆሻሻ መጣያ ሆነው ተመልክተናል።የመካነብርሃን ሁለተኛ ደረጃ ትምህርት ቤት ርእሰ መምህር ሰሎሞን ጌታቸው የመሥሪያ ቦታ ሸዶች ከተገነቡ ዓመታትን ማስቆጠራቸውን ገልጸው ሸዶች የሚገነቡበት ቦታ የትምህርት ቤቱ መሆኑን ገልጸዋል።
ወጣቶች በተገቢው ቦታ በሚለወጡበት የሥራ መስክ ተደራጅተው መሥራት እንዳለባቸው የገለጹት አቶ ሰሎሞን ትምህርት ቤቶች ለመማር ማስተማር ሂደቱ ምቹ እና ከተለያዩ ስጋቶች ነፃ እንዲሆኑ በአባቢው ግንባታ እንዳይካሄድ ለሚመለከታቸው የሥራ ኃላፊዎች አመልክተው እንደነበር ተናግረዋል። ይሁን እንጅ በወቅቱ ለቀረበው ሐሳብ መፍትሔ ባለመሰጠቱ ለሸዶች መጓተት ምክንያት ሆኖ መቆየቱን ገልጸዋል።አሁንም የተጀመሩት ሸዶች ተጠናቅቀው በመማር ማስተማሩ ላይ ችግር በማይፈጥር መንገድ ወጣቶች የትምህርት ግብዓቶችን ማቅረብ ላይ እንዲሠሩና ገቢው ለተቋሙ እንዲውል ርእሰ መምህሩ ጠይቀዋል።የጃናሞራ ወረዳ ቴክኒክ፣ ሙያና ኢንተርፕራይዝ ልማት ጽሕፈት ቤት ኃላፊ ሰሎሞን ፈቃዱ እንደገለጹት ደግሞ በመጀመሪያ የሸዱ ግንባታ የሥራ ዝርዝር ሲዘጋጅ ሙሉ የሥራ ዝርዝር ያካተተ አልነበረም።አቶ ሰሎሞን ለሸዶች ግንባታ 320 ካሬ ሜትር መቅረብ ሲገባው 280 ካሬ ሜትር፣ በሩ ሁለት ሜትር መሆን ሲገባው አንድ ሜትር፣ 20 ክፍሎች መገንባት ሲገባቸው 19 ክፍሎች ተደርጎ መገንባቱ እና በሌሎች ችግሮች ግንባታው መቋረጡን ገልጸዋል። የግንባታውን የሥራ ዝርዝር ያዘጋጀው መሐንዲስም በሕግ እንዲጠየቅ በከፍተኛው ፍርድ ቤት ክስ መመሥረቱን ኃላፊው ነግረውናል።ግንባታውን በወቅቱ ክትትል በማድረግ ያጋጠሙ ችግሮችን እንዲስተካከሉ በማድረጉ በኩል በወረዳው ቴክኒክና ሙያ ኢንተርፕራይዝ ልማት ጽሕፈት ቤት የታየ ክፍተት መሆኑን ኃላፊው ገልጸዋል።